HU Az Európai Unió Hivatalos Lapja L 344/28

A BIZOTTSÁG 1304/2008/EK RENDELETE

(2008. december 19.)

a betegségre fogékony fajokhoz tartozó egyes állatok esetében a 2000/75/EK tanácsi irányelvben előírt körzetelhagyási tilalom alóli mentesség feltételei tekintetében az 1266/2007/EK rendelet módosításáról

(EGT-vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a kéknyelvbetegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 9. cikke (1) bekezdésének c) pontjára, 11. és 12. cikkére, valamint 19. cikkének harmadik bekezdésére,

mivel:

(1) Az 1266/2007/EK bizottsági rendelet (2) a kéknyelvbetegség vonatkozásában meghatározza az állatoknak a korlátozás alá vont körzeteken belüli és azokból történő szállításának ellenőrzésére, megfigyelésére, felügyeletére és korlátozására vonatkozó szabályokat.

(2) A rendelet 8. cikkének (1) bekezdése előírja, hogy a korlátozás alá vont körzetben lévő gazdaságból, spermagyűjtő központból vagy állomásról származó állatoknak, azok spermájának, petesejtjeinek és embrióinak egy másik gazdaságba, spermagyűjtő központba vagy állomásra történő szállítása mentesül a 2000/75/EK irányelvben előírt körzetelhagyási tilalom alól, amennyiben az állatok, azok spermája, petesejtjei és embriói megfelelnek a cikkben előírt feltételeknek.

(3) A tapasztalatok azt mutatták, hogy egyes tagállamokban több tényező együttese akadályozhatja az 1266/2007/EK rendeletben előírt intézkedések hatékonyságát. E tényezők közé tartoznak a kórokozóátvivő-fajok, az éghajlati viszonyok és a betegségre fogékony kérődzők tartásának módja.

(4) Ennek következtében a 394/2008/EK rendelettel (3) módosított 1266/2007/EK rendelet 9a. cikke átmeneti intézkedésként úgy rendelkezik, hogy a rendeltetési tagállamok 2008. december 31-ig megkövetelhetik, hogy azon állatok szállítása, amelyekre az 1266/2007/EK rendelet 8. cikkének (1) bekezdésében előírt mentesség vonatkozik, további feltételeknek is megfeleljen, az állatok behozatalának entomológiai és epidemiológiai feltételeit figyelembe vevő kockázatértékelés alapján.

(5) Az átmeneti intézkedés elfogadását követő időszak tapasztalatai rámutattak arra, hogy az állatok kórokozó-átvivők elleni védelmének biztosítására előírt intézkedések alkalmazása több tagállamban nem hatékony. Emellett az Európai Élelmiszerbiztonsági Hatóság a kéknyelvbetegségről szóló, 2008. június 19-i véleményében (4) megállapította, hogy a Közösség nem hagyott formálisan jóvá kezelési eljárásokat az állatok hatékony védelmére a Culicoides szúnyogok ellen.

(6) Tekintettel e körülményekre és azok további tudományos értékeléséig az 1266/2007/EK rendelet 9a. cikkében meghatározott átmeneti intézkedés alkalmazási időszakának kiterjesztése indokolt.

(7) Az 1266/2007/EK rendeletet ezért ennek megfelelően módosítani kell.

(8) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

ELFOGADTA EZT A RENDELETET:

1. cikk

Az 1266/2007/EK rendelet 9a. cikke (1) bekezdésének bevezető mondatában a „2008. december 31-ig” dátum helyébe „2009. december 31-ig” lép.

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2008. december 19-én. a Bizottság részéről Androulla VASSILIOU a Bizottság tagja

(1) HL L 327., 2000.12.22., 74. o.

(2) HL L 283., 2007.10.27., 37. o.

(3) HL L 117., 2008.5.1., 22. o.

(4) Opinion of the Scientific Panel on Animal Health and Welfare on a request from the European Commission (DG SANCO) on Bluetongue. The EFSA Journal (2008) 735., 1–69. o.